Oupa deel opstopper uit toe rowers toeslaanDanie Schoeman ná die aanval. (Foto: Verskaf) ’n Egpaar in hul sewentigs is Dinsdag helder oordag in hul huis in Witpoortjie in die omgewing van Roodepoort in Gauteng beroof deur drie netjies geklede mans wat hulle as munisipale werkers voorgedoen het. Die 76-jarige Danie Schoeman is gedurende die voorval vasgebind en gewurg, maar het sy man gestaan en minstens ’n hou ingekry toe die aanvallers hom oorrompel het. Sy vrou, Anette (72), het kop gehou en die egpaar se seun gebel wat na die huis gejaag en binne minute daar was. Die aanvallers was egter reeds vort nadat hulle vermoedelik die noodoproep gehoor het. Cobus Schoeman sê hy sidder om te dink wat met sy bejaarde ouers kon gebeur het as hy nié sy telefoon geantwoord het of in die omgewing gewoon het nie. Cobus sê die drie aanvallers het gister kort voor 14:00 in ’n Volkswagen Polo voor sy ouers se huis stilgehou en aan die voordeur geklop. Die verdagtes het hulself as munisipale werkers voorgestel en gevra om die huis se kragboks na te gaan. Danie het in daardie stadium geen onraad vermoed nie. “My pa en een van die verdagtes is saam die huis in en hy is aangesê om die kragboks af te skakel. My pa het die kragboks net afgeskakel toe is die ander twee ook by…” Cobus sê die drie verdagtes het sy pa gegryp en ŉ struweling het in die gang ontstaan. Tekens van ‘n struweling in die Schoemans se huis in Witpoortjie. (Foto: Verskaf) Danie se hande is gedurende die struweling vasgebind en hy is met ’n serp gewurg. Anette was in die slaapkamer toe die aanvallers toeslaan. Sy het haar selfoon by haar gehad, het die slaapkamer se deur gesluit en in die badkamer geskuil van waar sy vir Cobus gebel het. Cobus was binne minute by die huis en het sy beseerde pa met sy aankoms op die vloer in die gang aangetref. Die verdagtes het toe reeds met verskeie besittings, waaronder ’n televisie en juwele, op die vlug geslaan. “Gewoonlik antwoord ek nie my foon as ek in ’n vergadering is nie, maar ek het my ma sien bel en net ’n gevoel gekry ek moet antwoord,” vertel Cobus. “Ek is woedend. My ouers is oumense en ’n kwesbare teiken.” Volgens Cobus is niemand nog in hegtenis geneem in verband met die aanval nie. Die private veiligheidsmaatskappy in die omgewing soek glo boonop al geruime tyd na die voertuig waarmee die aanvallers gery het. Maroela Media het ’n navraag aan die polisie gestuur oor die aanval en wag op terugvoer.